વાસ્તુશાસ્ત્રમાં દિશાઓ પર ભાર મૂકવામાં આવે છે. એ જ રીતે રાજ્યશાસ્ત્રમાં પણ દિશાઓ પર ધ્યાન આપવામાં આવે છે. તેની પાછળ વાસ્તુ જેવું કોઈ વિજ્ઞાન નથી, પણ જગતમાં ઐતિહાસિક રીતે જે વિકાસ થયો તેની એક ચોક્કસ દિશા રહી છે. તેના કારણો ભૌગોલિક રહ્યાં છે. આબોહવાના પરિબળો પણ ખરા અને તે પછી આવે જે તે દિશાની પ્રજાએ કરેલી પ્રગતિ, પ્રજાએ કરેલા નવા સંશોધનો અને તેના કારણે બદલાયેલી ઇતિહાસની તરાહ. આસિયાન દેશોનું સંમેલન મનીલામાં યોજાયું તેમાં ભાગ લેવા વડાપ્રધાન નરેન્દ્ર મોદી ગયા હતાં. તમે વાંચ્યું હશે કે ભારતની લૂક ઇસ્ટ પોલિસી, પૂર્વ તરફની પોલિસી પહેલાં કરતાં મજબૂત બની રહી છે. માત્ર પશ્ચિમ તરફ દ્રષ્ટિ ન કરવી, પણ પૂર્વના દેશો સાથે સારા સંબંધો રાખવા એટલી જ વાત તેમાં છે. પણ પશ્ચિમ તરફ જોવાની વાત કરીએ ત્યારે નજીકના પડોશી દેશોની વાત નથી, કેમ કે પશ્ચિમમાં સૌથી નજીકનો દેશ તો પાકિસ્તાન છે. પાકિસ્તાન સાથે સારા સંબંધો રાખવા માગીએ છીએ એ વાત સાચી, પણ તેમાં ઇતિહાસ આડે આવે છે. એ જ રીતે પાકિસ્તાન પછી પશ્ચિમે દેશો ગણતાં જાવ, છેક તુર્કી સુધી ઇતિહાસ આડો આવે છે.